Man opdager det først, når man næsten er forbi, og så kan man spørge sig selv, om man nu også så rigtigt, mens man susede forbi. Men jo, den er god nok - lige dér i midterrabatten på Hirtshalsmotorvejen ved Bjergby-afkørslen står et lille selvsået grantræ og strutter stolt. For nogen har julepyntet det. Med guirlander og stjerne og hele pivtøjet. Det er ikke registreret hos Vejdirektoratet, og hos Nordjyllands Politi kender man heller ikke til julestuntet. - Nej, det har jeg godt nok ikke hørt om, lyder det fra vagtchef Henrik Beck. Så indtil videre forbliver det julepyntede grantræ et mysterium. Men skulle du komme forbi det lille juletræ, er det en god idé at holde øjnene på vejen og ikke lade sig distrahere af det kønne syn.

Opsummering:
Dumdristige sjæle har været på spil ved Bjergby-afkørslen på Hirtshals-motorvejen og pyntet et lille grantræ i midterrabatten.